**MERCADO DE TRABALLO 2015**



**Gabinete Técnico Confederal**

Como cada ano, e cos distintos datos do mercado laboral publicados (afiliacións á Seguridade Social, persoas paradas rexistradas no Servizo Público de Emprego, Enquisa de Poboación Activa..), podemos facer unha análise cuantitativa de como evolucionou o emprego, o paro, o tipo de contratación... Porén, desde a crise que sufrimos desde o ano 2007/2008 rexurdiu unha nova figura que xa tiñamos esquecida, que se vén coñecendo como o “pobre laboral”, un traballador ou traballadora con emprego pero pobre.

Quizais nos temos que retrotraer á ditadura, para rescatar esta figura. Desde finais dos setenta ter un traballo, na maioría dos casos, permitía saír da pobreza; xeralmente a pobreza localizábase en grupos sen emprego. Mais desde que esta crise se instalou, para os novos traballadores/as, os/as que accederon ao mercado de traballo nos últimos anos, é máis fácil seguir sendo pobre, a pesar de ter un traballo, que o contrario. Tamén os traballadores e traballadoras que se manteñen no posto de traballo viron minguados, na maioría dos casos, os seus ingresos: baixada ou conxelación salarial, a inflación que minguou o poder adquisitivo, intensificouse o traballo…

Paralelo a isto, reduciuse a capacidade distributiva do Estado. Primeiro unha política fiscal que reduciu os ingresos: comezaron pola redución da progresividade dos impostos. Logo, trasladaron unha parte dos gravames sobre o capital cara ao traballo; incrementaron os impostos sobre o consumo; eliminaron ou reduciron os impostos patrimoniais (patrimonio, sucesións…), sen esquecer a pouca implicación para atallar a fraude fiscal. Despois de reducir os ingresos, hai que reducir os gastos para manter o déficit público nos parámetros que ordena Bruxelas.

Diminúen os ingresos e, con isto, a capacidade distributiva do Estado, e polo tanto aumentan as desigualdades.

A redución do gasto público afectou especialmente aos gastos socias: reduciuse o gasto en sanidade (menos persoal, privatizacións de determinados servizos, copagamento farmacéutico...); reducíronse as prestacións por desemprego, empobrecendo aínda máis os parados e paradas; minguaron as axudas á dependencia…. Paralelamente a isto, incrementouse abusivamente o prezo de determinados bens e servizos como os enerxéticos, etc., o que levou a un empobrecemento xeneralizado da maioría da poboación, pero especialmente das persoas máis precarias.

En principio, é difícil cuantificar como afecta a redución do estado do benestar á clase traballadora, mais o que si se pode cuantificar é a redución dos ingresos. Para iso temos os datos da Axencia Tributaria, que nos amosan unha caída xeneralizada dos salarios dos traballadores/as e un medre considerábel da desigualdade entre estes/as.

Asalariados/as e salario medio segundo tramos.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  | Evolución |  |
|  | 2009 |  | 2014 |  | 2014/  2009 | 2014/  2009 |
| Tramos de  salario | Asalariados/as | Salario  Medio | Asalariados/as | Salario  Medio | Asalariados/as | Salario  Medio |
| Total | 1.092.731 | 18.217 | 968376 | 17.729 | -124.355 | -488 |
| De 0 a 0,5 SMI | 158.709 | 1.947 | 177.314 | 1.883 | 18.605 | -64 |
| De 0,5 a 1 SMI | 131.733 | 6.597 | 123.402 | 6.800 | -8.331 | 203 |
| De 1 a 1,5 SMI | 159.154 | 11.055 | 130.974 | 11.398 | -28.180 | 343 |
| De 1,5 a 2 SMI | 206.880 | 15.305 | 160.139 | 15.843 | -46.741 | 538 |
| De 2 a 2,5 SMI | 131.141 | 19.443 | 115.696 | 20.123 | -15.445 | 680 |
| De 2,5 a 3 SMI | 82.188 | 23.841 | 71.418 | 24.751 | -10.770 | 910 |
| De 3 a 3,5 SMI | 57.605 | 28.317 | 57.102 | 29.258 | -503 | 941 |
| De 3,5 a 4 SMI | 42.870 | 32.624 | 39.357 | 33.737 | -3.513 | 1.113 |
| De 4 a 4,5 SMI | 34.144 | 37.074 | 30.568 | 38.200 | -3.576 | 1.126 |
| De 4,5 a 5 SMI | 27.641 | 41.335 | 17.084 | 42.717 | -10.557 | 1.382 |
| De 5 a 7,5 SMI | 42.838 | 51.579 | 33.149 | 53.801 | -9.689 | 2.222 |
| De 7,5 a 10 SMI | 11.459 | 74.444 | 8.167 | 76.378 | -3.292 | 1.934 |
| Máis de 10 SMI | 6.068 | 129.633 | 4005 | 141375 | -2.063 | 11.742 |

Fonte: Elaboración propia a partir dos datos da Axencia Tributaria.

O gráfico é moi ilustrativo. O único grupo que medra claramente son os asalariados/as do primeiro intervalo de ingreso (menos da metade do SMI), e o salario medio dos/as de ingresos superiores a 10 veces o SMI. No medio, fortes descensos dos asalariados/as, e escaso medre dos ingresos.

* O 18,4% dos asalariados/as (177.314) en 2014 tivo uns ingresos inferiores á metade do SMI. En 2009 eran o 14,5%; preto de 4 puntos porcentuais máis. Isto supón uns ingresos iguais ou inferiores a 1.883 euros anuais.
* Houbo un 12,7% cuxos ingresos se situaron entre a metade e o SMI; o que equivale, como máximo a 6.800 euros anuais. Sumando estes ao grupo anterior, o 31% dos asalariados/as acadou, como máximo, o SMI no ano 2014.
* No extremo oposto da táboa, sitúanse os/as que percibiron máis de 10 veces o SMI, o que equivale a uns ingresos anuais superiores a 141.375 euros. No ano 2014 foron 4.005 asalariados/as, o 0,4% do total.
* O salario medio dun asalariado ou asalariada da parte máis alta da táboa, (máis de 10 veces o SMI), equivale a 75 da parte máis baixa (menos da metade do SMI). No ano 2009, a equivalencia era de 1 a 66.
* Estas fortes diferenzas explican que o 61% dos asalariados/as en Galiza non acadase o salario medio (17.729 euros) durante 2014.

Esta forte desigualdade é causa e a súa vez consecuencia do forte debilitamento do mundo do traballo. O descenso dos salarios da maioría da poboación asalariada en temos reais, xunto co descenso do número de asalariados/as, explica que as rendas do traballo, como porcentaxe das rendas totais en Galiza, descendesen de maneira significativa durante este período. No ano 2009, representaban o 48% das rendas totais; en 2014 representan o 44,6%. Este baixón das rendas do traballo foi a custa das rendas do capital; estas rendas medraron significativamente, dun 43,6% no ano 2009 a un 45,5% en 2014.

Como vemos, as desigualdades de renda aumentaron de forma moi marcada neste período; ao que hai que sumar o aumento das desigualdades dentro das rendas do traballo, que como vimos anteriormente medraron de forma exponencial. E abonda como exemplo o incremento da diferenza entre os que menos gañan e os que máis, que pasou dun xa avultado 66 a 1, a 75 a 1.

Non queremos esquecer que a maior desigualdade vén provocada polo desemprego.

Sirva todo este preámbulo para relativizar os datos estritamente numéricos do mercado de traballo que se achegan a continuación. Cando falamos de afiliación á seguridade social, de ocupados/as, etc., non se analiza que tipo de emprego se está creando, como son os salarios destes novos traballadores/as, como afectou a depreciación salarial aos máis antigos… Simplemente se trata de persoas dadas de alta, ou baixa, que atoparon emprego, ou o perderon, no período; pero non sabemos nin a súa permanencia de alta, nin a duración da xornada, nin os salarios que perciben, etc. O que si se sabe é que, en termos relativos, o incremento da afiliación é moito maior que o da recadación, o que nos pode orientar sobre os salarios que perciben os novos empregados/a. Se a isto engadimos os datos da Axencia Tributaria, o termo “pobreza laboral”, tan de moda ultimamente, parece plenamente xustificado.

Pero imos comezar polos datos puramente cuantitativos do mercado de traballo galego.

* **Afiliación á Seguridade Social**.

De media, no ano 2015, estiveron afiliadas á Seguridade Social en Galiza 940.830 persoas, un 2% máis que durante o ano 2014. Na media do Estado, o incremento da afiliación foi do 3,2%.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Afiliación | 1.077.918 | 1.034.468 | 1.012.789 | 985.950 | 946.229 | 917.355 | 921.838 | 940.830 |

Fonte: Tesouraría xeral da SS.

Gráfico

En termos absolutos, son 18.992 os novos afiliados/as en 2015 con respecto a 2014.

Desde que se iniciou a crise en Galiza, o descenso da afiliación foi de 137.088 persoas, un 12,7% menos.

O descenso foi desigual segundo o réxime de afiliación.

|  |  |  |  |  |  |  |  |
| --- | --- | --- | --- | --- | --- | --- | --- |
| Afiliación á SS. Media anual. |  |  |  | Variación | | | |
|  | 2008 | 2014 | 2015 | 2015/2014 | | 2015/2008 |  |
|  | **2008** | **2014** | **2015** | **absoluta** | **%** | **absoluta** | **%** |
| Réxime xeral | 790.747 | 684.176 | 702.406 | 18.230 | 2,7 | -88.341 | -11,2 |
| Réxime xeral (excepto S.E. Agrario e S.E:E. Fogar) | 790.747 | 652.181 | 670.031 | 17.850 | 2,7 | -120.716 | -15,3 |
| S.E. Agrario | - | 4.525 | 4.848 | 323 | 7,1 |  |  |
| S.E.E. Fogar | - | 27.470 | 27.527 | 57 | 0,2 |  |  |
| Réxime Especial Traballadores Autónomos | 236.669 | 216.060 | 217.523 | 1.463 | 0,7 | -19.146 | -8,1 |
| Non S.E.T.A. | - | 188.216 | 188.964 | 748 | 0,4 |  |  |
| S.E.T.A. | - | 29.300 | 28.580 | -720 | -2,5 |  |  |
| Réxime Especial Agrario | 4.480 | - |  |  |  |  |  |
| Réxime Especial do Mar | 25.563 | 21.602 | 20.899 | -703 | -3,3 | -4.664 | -18,2 |
| Réxime Especial Minería e Carbón | 41 | 0 |  | 0 |  | -41 |  |
| Réxime E. E. Fogar | 20.417 | - |  |  |  |  |  |
| Total | 1.077.918 | 921.838 | 940.830 | 18.992 | 2,1 | -137.088 | -12,7 |

Fonte: Tesouraría xeral da SS.

Desde o ano 2008 producíronse cambios internos na organización da afiliación por réximes. O réxime especial agrario desapareceu como tal; os traballadores/as por conta allea deste pasaron a formar parte do Réxime xeral, e os/as de por conta propia foron integrado no Réxime especial de traballadores autónomos baixo o nome de SETA (Sistema Especial de Traballadores por conta propia Agrarios).

Así mesmo, o Réxime E.E.Fogar desapareceu, e integrouse no Réxime Xeral.

No último ano -2015- perdeuse afiliación só nos dous réximes ligada ao sector primario: R. E. do mar e SETA. E en proporcións moi semellantes; ambas perderon en torno aos 700 afiliados/as.

O maior medre da afiliación durante 2015 deuse no réxime xeral, onde medrou a afiliación un 2,7%, o que en termos absolutos equivale a 18.230 persoas máis dadas de alta neste réxime.

Desde o ano 2008, o maior quebranto, en termos relativos, produciuse no R. E. do Mar cun 18,2% menos de afiliación, seguido do réxime xeral (propiamente dito) onde a afiliación descendeu un 15,3% equivalente a 120.716 persoas.

* **Paro rexistrado**

O paro rexistrado descendeu, de media, no ano 2015 en 23.516 persoas con respecto a 2014.

Paro rexistrado. Datos mensuais.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Xaneiro | 161.162 | 201.316 | 231.628 | 245.831 | 271.284 | 290.790 | 281.077 | 259.002 |
| Febreiro | 161.828 | 206.570 | 234.171 | 248.279 | 274.675 | 292.823 | 280.071 | 257.549 |
| Marzo | 160.180 | 211.484 | 236.449 | 249.246 | 276.795 | 291.187 | 276.463 | 252.137 |
| Abril | 159.749 | 210.662 | 233.916 | 244.662 | 277.644 | 290.459 | 270.144 | 244.761 |
| Maio | 156.779 | 207.518 | 228.507 | 240.014 | 276.608 | 283.886 | 263.444 | 236.981 |
| Xuño | 152.708 | 200.240 | 219.825 | 233.557 | 269.203 | 273.434 | 252.310 | 229.062 |
| Xullo | 149.318 | 192.859 | 209.789 | 223.000 | 260.198 | 261.102 | 240.279 | 216.371 |
| Agosto | 152.437 | 195.241 | 211.532 | 224.582 | 257.267 | 257.524 | 236.939 | 213.732 |
| Setembro | 156.834 | 200.465 | 216.095 | 232.918 | 259.373 | 260.733 | 238.203 | 215.737 |
| Outubro | 168.423 | 208.923 | 223.894 | 242.142 | 267.812 | 268.225 | 244.044 | 222.092 |
| Novembro | 180.820 | 216.828 | 231.721 | 253.416 | 276.536 | 270.854 | 248.632 | 225.158 |
| Decembro | 189.903 | 222.839 | 237.313 | 258.234 | 278.787 | 271.063 | 251.981 | 228.808 |

Fonte: Servizo Público de emprego estatal.

Non todos os e paradas están anotadas nas oficinas do SEPE, xa que non é obrigatorio; máxime, cando a situación de parado se alonga, as prestacións desaparece, o desánimo impera e seguir “fichando” non ten ningunha compensación.

Isto, co engadido que non todo descenso de desempregados/as se traduce en incremento do emprego. De feito, a afiliación á seguridade social aumentou en menor medida que o descenso do desemprego; xubilacións e emigración tamén contribúen á evolución positiva deste indicador.

Á marxe destas matizacións, a redución do desemprego é cativa, moi cativa para a longa travesía que tivemos nos últimos anos. Aínda son 67.000 parados/as máis que os/as rexistrados ao inicio da crise, a principios do ano 2008.

* **Contratos**

Evolución dos contratos.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2007 | 2008 | 2009 | 2010 | 2011 | 2012 | 2013 | 2014 | 2015 |
| Temporais | 765.924 | 706.093 | 616.089 | 620.612 | 617.807 | 610236 | 653313 | 724404 | 813088 |
| Indefinidos iniciais | 49.542 | 46.423 | 37.468 | 32.460 | 28.479 | 30.509 | 31.194 | 39.709 | 40.672 |
| Convertidos en  indefinidos | 49166 | 41654 | 29.574 | 27.552 | 25.163 | 21.583 | 22.271 | 22.077 | 24.167 |
| Total | **864.632** | **794.170** | **683.131** | **680.624** | **671.449** | **662.328** | **706.778** | **786.190** | **877.927** |

Fonte: Servizo Público de emprego estatal.

Ao longo de 2015 acadouse unha cifra récord de contratación, ao elevarse o número de contratos rexistrados nos oficinas do SEPE en Galiza a 877.927; o número máis elevado desde que dispomos de datos.

Até o ano 2007, a contratación viña medrando ano a ano, aínda que é certo que tamén medraba a ocupación. E o incremento do emprego non xustificaba un número tan elevado de contratos. Era, e segue sendo, o cuantioso número de asalariados/as con contrato temporal, e con forte rotación no emprego, o que posibilitaba este alto número de contratos.

No ano 2015, estímanse en 203.500 os asalariados/as con contrato temporal, os/as cales repartiron os 813.088 contratos temporais rexistrados, o que nos dá unha media de 4 contratos por traballador/a e ano.

Desde o ano 2007, e até 2013, baixa lixeiramente o rexistro de contratos, pero no peor dos casos estamos falando de máis de 660.000 contratos rexistrados nun ano. A partir deste ano volve medrar até no 2015 acadar unha cifra récord; cifra que se logra en virtude da inxente cifra de contratos rexistrados baixo algunha modalidade de contratación temporal.

O gráfico ofrécenos unha visión moi clara de exposto; tanto do peso dos contratos temporais, como da variación no período. Desde o ano 2008, en ningún caso, os contratos indefinidos superaron ao 10% do total. É máis, desde que volveu a medrar a contratación, o peso dos indefinidos descendeu, até acadar no ano 2015 apenas o 7,6% do total. Evidentemente, isto agocha unha forte rotación do emprego e unha escasa duración dos contratos. Os datos do seguinte cadro así nolo indican.

Contratos iniciais rexistrados segundo duración.

|  |  |  |  |  |  |
| --- | --- | --- | --- | --- | --- |
|  |  |  | % total | |  |
|  | 2014 | 2015 | 2014 | 2015 | Variación |
| Total | 783.152 | 874.643 | 100,0 | 100,0 | 11,7 |
| Indefinidos | 41.211 | 42.660 | 5,3 | 4,9 | 3,5 |
| Temporais | 741.941 | 831.983 | 94,7 | 95,1 | 12,1 |
| Menos de 1 semana | 235.208 | 268.941 | 30,0 | 30,7 | 14,3 |
| De 1 semana a 1 mes | 88.761 | 95.114 | 11,3 | 10,9 | 7,2 |
| De 1 a 6 meses | 129.750 | 148.153 | 16,6 | 16,9 | 14,2 |
| De 6 meses a 1 ano | 21.520 | 24.422 | 2,7 | 2,8 | 13,5 |
| Máis de 1 ano | 3.099 | 2.730 | 0,4 | 0,3 | -11,9 |
| Indeterminado | 263.603 | 292.623 | 33,7 | 33,5 | 11,0 |
|  |  |  |  |  |  |

Fonte: Servizo Público de emprego estatal.

Os contratos que máis medraron no último ano foron os temporais, un 12,1%, fronte ao medre do 3,5% dos indefinidos iniciais; e dentro dos temporais, son os de menor duración os que experimentan os maiores incrementos. Concretamente os contratos de menos dunha semana aumentan un 14,3%, e representan o 30,7% do total dos contratos. Se o intervalo de referencia é até os 6 meses, abranguemos o 58,5% de todos os contratos.

Novamente, o gráfico ilústranos cales son os de maior peso e cales medran.

Se non fose polos indeterminados (que algúns poden ter unha duración moi escasa), os de menos dunha semana serían os máis numerosos e os que máis se incrementaron en 2015.

Os de máis de 6 meses de duración teñen pouca incidencia, e apenas medraron no último ano con respecto a 2014.

Os de duración indeterminada están moi ligados aos contratos por obra ou servizo determinada (tamén os eventuais por circunstancias da produción), que como o seu propio nome indica están suxeitos á duración da obra para a que foron contratados, descoñecéndose, a priori, a duración desta; de aí, a súa indeterminación no contrato. Aínda que existe consenso sobre a utilización fraudulenta en moitos casos destas modalidades, que no fondo agochan un contrato indefinido, á hora de analizar os datos temos que aceptalos tal e como están rexistrados.

Estas dúas modalidades son as máis numerosas cada ano na contratación.

Contratos segundo modalidade de contratación.

|  |  |  |  |  |  |  |
| --- | --- | --- | --- | --- | --- | --- |
|  |  |  | Variación |  |  |  |
|  |  |  | **Absoluta** | **Relativa** | **%total** |  |
|  | **2014** | **2015** |  |  | **2014** | **2015** |
| Duración temporal | 724.404 | 813.088 | 88.684 | 12,2 | 92,1 | 92,6 |
| Por obra ou serv. | 277.290 | 304.413 | 27.123 | 9,8 | 35,3 | 34,7 |
| Event. por c prod. | 332.063 | 379.299 | 47.236 | 14,2 | 42,2 | 43,2 |
| Interinidade | 80.523 | 92.464 | 11.941 | 14,8 | 10,2 | 10,5 |
| Temp minusválidos | 1.014 | 1.160 | 146 | 14,4 | 0,1 | 0,1 |
| Substitución xubi. 64 anos | 12 | 17 | 5 | 41,7 | 0,0 | 0,0 |
| Xubilación parcial | 1.527 | 1.417 | -110 | -7,2 | 0,2 | 0,2 |
| Formación | 10.000 | 11.987 | 1.987 | 19,9 | 1,3 | 1,4 |
| Prácticas | 3.629 | 5.121 | 1.492 | 41,1 | 0,5 | 0,6 |
| De relevo | 1.041 | 769 | -272 | -26,1 | 0,1 | 0,1 |
| Outros | 17.305 | 16.441 | -864 | -5,0 | 2,2 | 1,9 |
|  |  |  |  |  | 0,0 | 0,0 |
| Duración indefinida | 61.786 | 64.839 | 3.053 | 4,9 | 7,9 | 7,4 |
| Ind ordinarios | 39.298 | 40.164 | 866 | 2,2 | 5,0 | 4,6 |
| Minusválidos | 411 | 508 | 97 | 23,6 | 0,1 | 0,1 |
|  | 0 | 0 | 0 |  | 0,0 | 0,0 |
| Total contratos iniciais | 764.113 | 853.760 | 89.647 | 11,7 | 97,2 | 97,2 |
|  | 0 | 0 | 0 |  | 0,0 | 0,0 |
| Convertidos en indefinidos | 22.077 | 24.167 | 2.090 | 9,5 | 2,8 | 2,8 |
|  |  |  |  |  | 0,0 | 0,0 |
| Total | 786.190 | 877.927 | 91.737 | 11,7 | 100,0 | 100,0 |

Fonte: Servizo Público de emprego estatal.

A pesar das cuantiosas axudas á contratación indefinida, de que volve a medrar a actividade económica, etc., o peso da temporalidade na contratación é alarmante, e medra sempre que aumenta esta, reducíndose cada ano o peso da contratación indefinida. Así, o ano 2015 non foi unha excepción; apenas o 7,4% dos contratos rexistrados se asinaron baixo algunha modalidade de contratación indefinida (7,9 no ano 2014).

Existen dúas modalidades de contratación que acaparan a inmensa maioría dos contratos: por obra ou servizo determinado e eventuais por circunstancias da produción. Entre ambos, abarcan o 77,9% do total dos contratos no ano 2015.

As modalidades de contrato que máis medraron durante o ano 2015 foron as de formación e prácticas; pero teñen moi pouco pese no total, xa que apenas representan, conxuntamente, o 1,7% de todos os contratos.

O tipo de ocupación que ocuparon os novos contratados/as foi diversa, aínda que só dous tipos acollen máis do 40% do total; trátase dos traballadores/as dos servizos de restauración e comercio, e mais dos peóns de calquera actividade.

Contratos iniciais segundo ocupación.

|  |  |  |  |  |  |  |
| --- | --- | --- | --- | --- | --- | --- |
|  |  |  | % Total | | Variación |  |
|  | 2014 | 2015 |  |  |  |  |
| Total | 783.152 | 874.643 | 100 | 100 | 91.491 | 11,7 |
| Directores e xerentes | 1.591 | 1.592 | 0,2 | 0,2 | 1 | 0,1 |
| Técnicos da saúde e do ensino | 30.219 | 33.169 | 3,9 | 3,8 | 2.950 | 9,8 |
| Outros técnicos | 44.574 | 45.767 | 5,7 | 5,2 | 1.193 | 2,7 |
| Técnicos; profesionais de apoio | 56.143 | 63.564 | 7,2 | 7,3 | 7.421 | 13,2 |
| Empregados de oficina que non atenden o público | 19.995 | 22.038 | 2,6 | 2,5 | 2.043 | 10,2 |
| Empregados de oficina que atenden o público | 26.186 | 27.805 | 3,3 | 3,2 | 1.619 | 6,2 |
| Traballadores dos servizos de restauración e comercio | 193.999 | 216.543 | 24,8 | 24,8 | 22.544 | 11,6 |
| Traballadores dos servizos de saúde e o coidado de persoas | 46.218 | 52.039 | 5,9 | 5,9 | 5.821 | 12,6 |
| Traballadores dos servizos de protección e seguranza | 8.600 | 9.193 | 1,1 | 1,1 | 593 | 6,9 |
| Traballadores cualificados no sector primario | 11.570 | 12.710 | 1,5 | 1,5 | 1.140 | 9,9 |
| Traballadores cualificados da construción | 29.456 | 31.011 | 3,8 | 3,5 | 1.555 | 5,3 |
| Traballadores cualificados das industrias | 51.680 | 58.959 | 6,6 | 6,7 | 7.279 | 14,1 |
| Operadores de instalacións e maquinaria fixas, e montadores | 21.150 | 22.121 | 2,7 | 2,5 | 971 | 4,6 |
| Condutores e operadores de maquinaria móbil | 36.133 | 40.698 | 4,6 | 4,7 | 4.565 | 12,6 |
| Traballadores non cualificados en servizos (salvo transportes) | 85.650 | 97.694 | 10,9 | 11,2 | 12.044 | 14,1 |
| Peóns da agricultura, pesca, construción, industrias manufactureiras e transportes | 119.936 | 139.707 | 15,3 | 16,0 | 19.771 | 16,5 |
| Ocupacións militares | 52 | 33 | 0,0 | 0,0 | -19 | -36,5 |

Fonte: Servizo Público de emprego estatal.

* **Enquisa de poboación activa.**

Cos datos que nos facilita a Enquisa de Poboación Activa (EPA) pechamos a información relativa ao mercado de traballo.

Comezamos expondo a evolución das principais variábeis, para logo ir esmiuzando cada unha delas.

Principais variábeis

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
|  |  |  | **Total** | **Total** | **Total** | **Total** | **Total** | **Total** |
|  |  |  |  | | | | | |
| Pob. maior de 16 anos | 2387,6 | 2386,2 | 2.406,90 | 2.403,50 | 2.395,20 | 2.382,30 | 2.368,60 | 2.358,20 |
| Activos | 1314,8 | 1317,4 | 1.304,40 | 1.316,60 | 1.317,70 | 1.290,90 | 1.273,90 | 1.260,70 |
| Poboación ocupada | 1200,1 | 1155,4 | 1.104,50 | 1.089,30 | 1.047,20 | 1.006,40 | 998 | 1.017,20 |
| Poboación parada | 114,7 | 165,9 | 199,9 | 227,2 | 270,5 | 284,6 | 275,8 | 243,4 |
| Poboación inactiva | 1072,8 | 1068,9 | 1.102,50 | 1.086,90 | 1.077,50 | 1.091,40 | 1.094,70 | 1.097,50 |

Fonte: EPA.INE

Nos dous primeiros anos da crise, a perda de emprego non se traduciu en perda de poboación, pero xa a partir do ano 2010 comezou un descenso paulatino da poboación, que continuou neste último ano.

Evolución da poboación maior de 16 anos. Datos en miles.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Pob. maior de 16 anos | 2387,6 | 2386,2 | 2.406,90 | 2.403,50 | 2.395,20 | 2.382,30 | 2.368,60 | 2.358,20 |

Fonte: EPA.INE

A perda de poboación foi moi desigual en función da idade e concentrouse case exclusivamente entre os menores de 34 anos como se amosa a continuación.

Poboación maior de 16 anos por grupos de idade. Datos en miles.

|  |  |  |  |  |  |
| --- | --- | --- | --- | --- | --- |
|  | Total | | | variación | |
|  | **2010** | **2014** | **2015** | 15/10 | 15/14 |
| Total | 2.406,90 | 2.368,60 | 2.358,30 | -48,6 | -10,30 |
| de 16 a 19 anos | 94,8 | 83,6 | 83,2 | -11,6 | -0,40 |
| de 20 a 24 anos | 138,4 | 121 | 117,1 | -21,3 | -3,90 |
| de 25 a 29 anos | 179,4 | 142,3 | 136,3 | -43,1 | -6,00 |
| de 30 a 34 anos | 224 | 186,4 | 175,6 | -48,4 | -10,80 |
| de 35 a 39 anos | 220,1 | 225,1 | 220,9 | 0,8 | -4,20 |
| de 40 a 44 anos | 212 | 216,5 | 218,6 | 6,6 | 2,10 |
| de 45 a 49 anos | 200,7 | 208,7 | 210,1 | 9,4 | 1,40 |
| de 50 a 54 anos | 191,3 | 198,2 | 198,6 | 7,3 | 0,40 |
| de 55 a 59 anos | 171,5 | 184,2 | 188,1 | 16,6 | 3,90 |
| de 60 a 64 anos | 170,4 | 167,3 | 167,8 | -2,6 | 0,50 |
| de 65 e máis anos | 604,2 | 635,3 | 642 | 37,8 | 6,70 |

Fonte: EPA.INE

No último quinquenio, estímase que o descenso de poboación con máis de 16 anos afectou a 48.600 persoas, das cales 10.300 foron no último ano. Con todo, se desagregamos por intervalos de idade, a realidade aínda é máis crúa. A perda de poboación concéntrase entre a xente máis nova: desde o ano 2010 estímase que hai en Galiza 124.400 persoas menos, de entre 16 a 34 anos.

A partir dos 55 anos medra a poboación, sobre todo a partir dos 65 anos; polo que esta perda de poboación afecta a poboación en idade de traballar, é dicir, a activa, mentres que a poboación inactiva continúa medrando.

* **Poboación activa**.

A poboación activa é a máis importante do mercado de traballo, xa que acolle as persoas ocupadas máis as paradas, é dicir, as persoas con emprego máis as que o están buscando activamente, isto é, a forza laboral dun país.

Canto maior sexa a proporción de poboación activa con respecto á total, máis “equilibrado” é o mercado laboral, e, xa que logo, a economía, posto que menor é a proporción de dependentes, de poboación inactiva.

Poboación activa. Datos en miles

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Activos | 1314,8 | 1317,4 | 1.304,40 | 1.316,60 | 1.317,70 | 1.290,90 | 1.273,90 | 1.260,70 |

Fonte: EPA.INE

En Galiza vimos perdendo poboación activa desde hai anos, fenómeno que se agravou desde a crise, xa que ao decrecemento vexetativo da poboación se uniu a emigración.

Desde o ano 2012, a caída de poboación activa é colosal, moi grave en si mesma, e máxime se temos en conta as idades onde máis se produce este descenso.

* **A poboación activa descende entre os/as menores de 34 anos**.

Poboación activa por grupo de idade. Datos en miles

|  |  |  |  |  |  |
| --- | --- | --- | --- | --- | --- |
|  | 2010 | 2014 | 2015 | 15/14 | 15/10 |
|  |  |  |  |  | Variación |
| Total | 1.304,40 | 1.273,90 | 1.260,70 | -13,20 | -43,70 |
| de 16 a 19 anos | 16,9 | 8,6 | 7,9 | -0,70 | -9,00 |
| de 20 a 24 anos | 77,1 | 62 | 56,2 | -5,80 | -20,90 |
| de 25 a 29 anos | 150,2 | 120,3 | 112,4 | -7,90 | -37,80 |
| de 30 a 34 anos | 197,1 | 168,3 | 160,1 | -8,20 | -37,00 |
| de 35 a 39 anos | 192,7 | 201,3 | 196,6 | -4,70 | 3,90 |
| de 40 a 44 anos | 180,7 | 189,7 | 192,3 | 2,60 | 11,60 |
| de 45 a 49 anos | 164,9 | 175,3 | 176 | 0,70 | 11,10 |
| de 50 a 54 anos | 144,5 | 153,2 | 154,5 | 1,30 | 10,00 |
| de 55 a 59 anos | 104,5 | 118,7 | 126 | 7,30 | 21,50 |
| de 60 a 64 anos | 64,1 | 65,9 | 68,4 | 2,50 | 4,30 |
| de 65 e máis anos | 11,7 | 10,5 | 10,3 | -0,20 | -1,40 |

Fonte: EPA.INE

Non só se perde poboación activa globalmente -43.700 persoas desde o ano 2010- senón o que é máis grave, o descenso afecta exclusivamente aos/ás menores de 34 anos, entre os/as cales descendeu, desde o ano 2010, en 104.700 persoas. A partir desta idade incrementouse; é dicir, o mercado laboral segue reducíndose e envellecendo, xa que cada ano que pasa aumentan a proporción dos maiores de 34 anos con respecto do total.

No último ano -2015- descendeu a poboación activa en 13.200; se nos centramos nas persoas menores de 34 anos, o descenso foi de 22.600 persoas.

A perda de poboación é o factor máis determinante na perda de poboación activa, pero o sexo, o nivel formativo, a idade… tamén teñen importancia, especialmente o nivel académico. Como vemos na táboa seguinte, a taxa de actividade varía moito dependendo deste.

* **A maior nivel formativo, maior taxa de actividade**.

Taxa de actividade segundo nivel académico e sexo

|  |  |  |  |
| --- | --- | --- | --- |
|  | Total | Homes | Mulleres |
|  | **2015** | **2015** | **2015** |
| Total | 53,5 | 58,6 | 48,7 |
| Analfabetos | 6,7 | 16,2 | 1,6 |
| Estudos primarios | 13,1 | 17,3 | 10,1 |
| Ed secundaria. Primeira etapa | 60,3 | 66,2 | 53,5 |
| Ed secundaria. Segunda etapa | 64,6 | 68,4 | 60,7 |
| Educación superior | 80 | 79,3 | 80,7 |

Fonte: EPA.INE

A medida que mellora o nivel formativo da poboación, aumenta a taxa de actividade, é dicir, aumenta a súa participación no mercado de traballo. A relación é tan evidente que parece que se trata dunha progresión xeométrica.

O nexo é tan rotundo que todo indica que é o factor máis determinante. Ademais, mantense a mesma relación para homes que para mulleres. A taxa de actividade feminina varía igual que a masculina a medida que varia o nivel formativo, e sitúase en todos os niveis por debaixo, salvo para os de educación superior, onde -aínda que lixeiramente- a feminina supera a taxa de actividade masculina.

**Poboación ocupada.**

O descenso da poboación activa que comentabamos no apartado anterior produciuse polo descenso da poboación ocupada como reflicten os datos que achegamos no seguinte cadro.

Desde o ano 2008, en que comezou a descender a ocupación en Galiza, perdéronse 193.700 postos de traballo. Este é o maior legado que nos deixa Feijoo desde que se fixo cargo do goberno da Xunta.

Poboación ocupada. Datos en miles.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Poboación ocupada | 1.201,2 | 1.155,4 | 1.104,5 | 1.089,3 | 1.047,2 | 1.006,4 | 998 | 1.017,2 |

Fonte: EPA.INE

Rematou 2008 con 1.201.200 ocupados/ as en Galiza. E a finais de 2015, apenas se supera o millón, a pesar que no último ano, de media, houbo 19.200 empregados/as máis que no ano 2014.

Mais non só descendeu a ocupación, senón que se produciron importantes variacións entre a poboación ocupada. Para analizar estas variábeis, temos que coller de referencia o ano 2010, xa que os cambios producidos na estatística non nos permiten ter datos homoxéneos desde o ano 2009.

* **Continúa a perda de emprego entre a mocidade**.

Ocupados/as segundo idade. Datos en miles.

|  |  |  |  |  |  |
| --- | --- | --- | --- | --- | --- |
|  |  |  |  | Variación | |
|  | **2010** | **2014** | **2015** | 15/14 | 15/10 |
| Total | 1.104,50 | 998 | 1.017,20 | 19,20 | -87,30 |
| De 16 a 24 anos | 60,7 | 36,4 | 36,2 | -0,20 | -24,50 |
| De 25 a 34 anos | 282,1 | 213,9 | 208,1 | -5,80 | -74,00 |
| De 35 a 44 anos | 321,9 | 314,4 | 321 | 6,60 | -0,90 |
| De 45 a 54 anos | 275,9 | 268 | 275,6 | 7,60 | -0,30 |
| De 55 e máis anos | 163,9 | 165,4 | 176,3 | 10,90 | 12,40 |

Fonte: EPA.INE

É desmoralizante ver, ano tras ano, como se vai reducindo a mocidade con emprego en Galiza. Durante 2015 (ano no que, de media, medrou a ocupación en 19.200 ocupados e ocupadas) entre os menores de 35 anos a ocupación continuou descendendo, exactamente en 6.000 empregados/as menos.

Se nos retrotraemos ao ano 2010, son preto de 100.000 os ocupados/as menos nesta franxa de idade.

No último ano aumentou a ocupación entre a poboación con máis de 35. Especialmente, entre as de máis idade, a partir dos 55.

Esta tendencia está envellecendo fortemente o mercado de traballo en Galiza. **No ano 2010 as persoas menores de 35 anos representaban o 31% dos ocupados/as; a finais de 2015, o 24%.**

* **Forte descenso da ocupación no sector agrario e gandeiro.**

Ocupados/as segundo sector económico. Datos en miles.

|  |  |  |  |  |  |
| --- | --- | --- | --- | --- | --- |
|  | 2010 | 2014 | 2015 | 15/14 | 15/10 |
| Total | 1.104,50 | 998 | 1.017,20 | 19,20 | -87,30 |
| Agricultura, gandaría, caza e silvicultura | 67,9 | 49,1 | 45,6 | -3,50 | -22,30 |
| Pesca e acuicultura | 20,4 | 17 | 18,1 | 1,10 | -2,30 |
| Industria | 172,7 | 154 | 159,5 | 5,50 | -13,20 |
| Construción | 104,9 | 67,1 | 73,6 | 6,50 | -31,30 |
| Servizos | 738,7 | 710,7 | 720,4 | 9,70 | -18,30 |

Fonte: EPA.INE

Os conflitos na rúa aos que ao longo de 2015 se viu abocado o sector gandeiro enténdense á vista dos datos anteriores. No último ano, este foi no único sector onde descendeu a ocupación, e fíxoo nunha cantidade nada desprezábel, 3.500 ocupados/as menos.

Non debemos esquecer que neste sector a perda dun ocupado/a leva implícito na maioría dos casos o peche dunha explotación; e o peche dunha explotación en moitos casos o peche dunha casa, e así pouco a pouco outra aldea abandonada.

Sen dúbida, este sector, e o que está a acontecer con el, é o gran ausente no debate. Fálase do estalido da burbulla na construción, mais, en Galiza, perdeuse practicamente o mesmo número de traballadores/as no sector da construción que na agricultura e gandaría. Un sector que no ano 2010 acollía o 6% dos ocupados/as en Galiza, e que a finais de 2015 apenas chega ao 4,4%. E o problema leiteiro, lonxe de se resolver.

Porén, no ano 2015, a maior recuperación do emprego produciuse no sector servizos.

* **No ano 2015, aumentaron as persoas asalariadas no sector privado**.

Ocupados/as segundo situación profesional. Datos en miles.

|  |  |  |  |  |  |
| --- | --- | --- | --- | --- | --- |
|  | 2010 | 2014 | 2015 | Variación | |
|  | **Total** | **Total** | **Total** | 15/14 | 15/10 |
| Total | 1.104,50 | 998 | 1.017,20 | 19,20 | -87,30 |
| Empresario con asalariados | 71,3 | 65,2 | 68,9 | 3,70 | -2,40 |
| Traballador independente | 154,2 | 143,7 | 139,9 | -3,80 | -14,30 |
| Asalariado do sector público | 198,9 | 182,7 | 181 | -1,70 | -17,90 |
| Asalariado do sector privado | 666,5 | 596,8 | 619,2 | 22,40 | -47,30 |
| Axuda familiar | 12,4 | 7,4 | 7 | -0,40 | -5,40 |
| Outros | 1,1 | 2,2 | 1,3 | -0,90 | 0,20 |

Fonte: EPA.INE

O sector público continúa recortando os seus activos; no último ano, en 1.700 persoas. Así, desde o ano 2010 a perda de emprego no sector público alcanzou a 17.900 empregados/as.

Onde máis medrou a ocupación, durante 2015, foi entre os asalariados/as do sector privado. Así mesmo, aumentou lixeiramente o número de empresarios/as con persoal asalariado a cargo.

* **Durante 2015, só se creou emprego temporal**.

Asalariados/as segundo tipo de contrato.

|  |  |  |  |  |  |
| --- | --- | --- | --- | --- | --- |
|  | Asalariados | | | Variación | |
|  | **2010** | **2014** | **2015** | 15/14 | 15-out |
| Total | 865,4 | 779,5 | 800,2 | 20,70 | -65,20 |
| Contrato indefinido | 649,4 | 596,6 | 596,7 | 0,10 | -52,70 |
| Contrato temporal | 216 | 182,9 | 203,5 | 20,60 | -12,50 |
| Taxa de temporalidade | 25,0 | 23,5 | 25,4 |  |  |

Fonte: EPA.INE

O inestabilidade do emprego agudizouse fortemente neste período. A maioría dos postos de traballo que se perderon foi de traballadores e traballadoras que posuían un contrato indefinido; e no último ano, que aumentou o emprego asalariado, este incremento foi unicamente no emprego de carácter temporal.

A taxa de temporalidade sitúase no 25,4%.

* **Os traballadores e traballadoras con xornada parcial representan o 14,3% do total** **no ano 2015**.

Asalariados/as segundo tipo de xornada.

|  |  |  |  |  |  |
| --- | --- | --- | --- | --- | --- |
|  | Total | | | Variación | |
|  | **2010** | **2014** | **2015** | 15/14 | 15/10 |
| Total | 1.104,50 | 998 | 1.017,20 | 19,20 | -87,30 |
| Completa | 977,5 | 855,8 | 871,3 | 15,50 | -106,20 |
| Parcial | 127 | 142,2 | 145,9 | 3,70 | 18,90 |

Fonte: EPA.INE

Aínda que no último ano se recuperou lixeiramente o emprego a xornada completa, se o comparamos co ano 2010, produciuse un forte descenso. Concretamente, estímanse uns 106.200 empregados/as menos a xornada completa e 18.900 máis a xornada parcial.

O incremento da xornada parcial débese no 68% dos casos a falta de atopar un emprego a xornada completa. No ano 2010, alegaban este motivo o 49%.

* **En 2015, o maior medre da ocupación produciuse na provincia da Coruña**.

Ocupados/as por provincias. Datos en miles.

|  |  |  |  |  |  |
| --- | --- | --- | --- | --- | --- |
|  | Total | | | Variación | |
|  | **2010** | **2014** | **2015** | 15/14 | 15-out |
| Galiza | 1.104,50 | 998 | 1.017,20 | 19,20 | -87,30 |
| A Coruña | 468,7 | 430,9 | 439,9 | 9,00 | -28,80 |
| Lugo | 143,6 | 125,4 | 130,2 | 4,80 | -13,40 |
| Ourense | 119,3 | 104,9 | 106,2 | 1,30 | -13,10 |
| Pontevedra | 372,9 | 336,8 | 341 | 4,20 | -31,90 |

Fonte: EPA.INE

Aínda que en todas as provincias medrou o emprego durante 2015, na provincia da Coruña foi onde se estimou un crecemento maior, 9.000 ocupados/as máis que no ano 2014.

* **A maioría dos novos postos de traballo foron ocupados por homes.**

Ocupados/as segundo sexo. Datos en miles.

|  |  |  |  |  |  |
| --- | --- | --- | --- | --- | --- |
|  | 2010 | 2014 | 2015 | Variación |  |
|  | Galiza | Galiza | Galiza | 15/14 | 15/10 |
| Total | 1.104,50 | 998 | 1.017,20 | 19,20 | -87,30 |
| Homes | 602,7 | 524,3 | 538,2 | 13,90 | -64,50 |
| Mulleres | 501,8 | 473,7 | 479 | 5,30 | -22,80 |

Fonte: EPA.INE

Se tomamos como referencia o ano 2010, a maioría do emprego destruído era ocupado por varóns, concretamente o 73,8%.

No ano 2015, o 73% do recuperado foi cuberto por homes.

**Poboación parada.**

Poboación parada. Datos en miles.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2008 | 2009 | 2010 | 2011 | 2012 | 2013 | 2014 | 2015 |
| Poboación parada | 114,7 | 165,9 | 199,9 | 227,2 | 270,5 | 284,6 | 275,8 | 243,4 |

Fonte: EPA.INE

O paro medrou de forma exponencial até o ano 2013, onde se acadou, de media, os 284.600 desempregados/as. Nestes dous últimos anos descendeu, mais esta caída ten matices. Non todo o descenso do paro se converte en incremento do emprego; é máis, en 2014 descendeu o paro e descendeu a ocupación. En 2015, o paro descendeu en 32.400 persoas, pero a poboación ocupada apenas medrou en 19.200. Quere isto dicir que unha parte importante deste descenso é debido á caída da poboación activa, ben sexa pola emigración, por envellecemento, etc. O certo é que a poboación activa mingua e con ela parte da poboación parada; pero non pola recuperación do mercado de traballo.

Esta “macabra” combinación está reducindo a taxa de paro, sen que apenas se cree emprego.

* **A taxa media de paro en 2015 situouse no 19,3%.**

Taxa de paro segundo grupo de idade.

|  |  |  |  |
| --- | --- | --- | --- |
|  | 2010 | 2014 | 2015 |
|  | Galiza | Galiza | Galiza |
| Total | 15,3 | 21,7 | 19,3 |
| de 16 a 19 anos | 48,5 | 68,1 | 63,7 |
| de 20 a 24 anos | 32,5 | 45,7 | 40,6 |
| de 25 a 29 anos | 21,8 | 31,9 | 27,4 |
| de 30 a 34 anos | 16,4 | 21,6 | 21 |
| de 35 a 39 anos | 15,1 | 20,1 | 17,2 |
| de 40 a 44 anos | 12,4 | 19,1 | 17,6 |
| de 45 a 49 anos | 11,1 | 18,5 | 16,9 |
| de 50 a 54 anos | 10,6 | 18,4 | 16,3 |
| de 55 a 59 anos | 10 | 16,6 | 15,8 |
| de 60 a 64 anos | 9 | 14,9 | 12,2 |
| de 65 e máis anos | 1,1 | 2,1 | 1,8 |

Fonte: EPA.INE

Reduciuse a taxa de paro en 2,5 puntos con respecto a 2014 con apenas 19.200 postos de traballo máis. E dado que o descenso afectou a practicamente todos os grupos de idade, seguen manténdose as fortes diferenzas entre uns grupos e outros.

Até os 35 anos de idade, a taxa de paro sitúase por riba da media galega; sendo máis elevada canto mais nova é a poboación. A partir dos 35 anos, sitúase por debaixo da media, e xa as diferenzas entre os grupos de idade son moi reducidas.

* **O 43,3% dos parados/as leva máis de 2 anos nesta situación**.

Parados/as segundo tempo a procura de emprego. Datos en miles.

|  |  |  |  |  |  |
| --- | --- | --- | --- | --- | --- |
|  | Galiza | | | Variación | |
|  | **2010** | **2014** | **2015** | 15/14 | 15-out |
| Total | 199,9 | 275,8 | 243,4 | -32,40 | 43,50 |
| Menos de 1 mes | 11,4 | 12,1 | 9,3 | -2,80 | -2,10 |
| De 1 a < 3 meses | 28,1 | 26,1 | 23,2 | -2,90 | -4,90 |
| De 3 a < 6 meses | 27,8 | 23 | 20,8 | -2,20 | -7,00 |
| De 6 meses a < 1 ano | 41,9 | 37,2 | 28,8 | -8,40 | -13,10 |
| De 1 ano a < 1 ano e medio | 28,5 | 27,1 | 20,4 | -6,70 | -8,10 |
| De 1 ano e medio a < 2 anos | 17,6 | 27,2 | 22,2 | -5,00 | 4,60 |
| Dous ou mais anos | 35,3 | 109,9 | 105,3 | -4,60 | 70,00 |
| Xa atopou traballo | 9,3 | 13,2 | 13,4 | 0,20 | 4,10 |

Fonte: EPA.INE

Se engadimos os/as que levan máis dun ano (considéranse paradas de longa duración as persoas que levan máis dun ano sen emprego), o 50% dos parados/as son considerados de longa duración.

Hai máis parados/as hoxe de longa duración, que parados/as había ao inicio da crise.

Con esta porcentaxe tan elevada de persoas paradas con máis de dous anos, a taxa de cobertura, ou a porcentaxe de parados/as con dereito a prestación redúcese, especialmente os/as que teñen dereito á prestación contributiva, xa que a esta hai dereito só por dous anos.

* **Redúcese en 3,3 puntos a porcentaxe de parados/as que perciben algunha prestación, situándose, por primeira vez, de media anual por debaixo do 50%.**

Taxa de cobertura.

|  |  |  |  |
| --- | --- | --- | --- |
|  | Parados/as medios | Beneficiarios/as de prestacións | Taxa de cobertura |
| 2007 | 150.546 | 79.400 | 52,7 |
| 2008 | 162.512 | 94.300 | 58 |
| 2009 | 206.245 | 130.300 | 63,2 |
| 2010 | 226.237 | 149.600 | 66,1 |
| 2011 | 241.323 | 146.900 | 60,9 |
| 2012 | 270.515 | 158.600 | 58,6 |
| 2013 | 276.007 | 155.500 | 56,3 |
| 2014 | 256.966 | 134.700 | 52,4 |
| 2015 | 233.449 | 114.568 | 49,1 |

Fonte:Elaboración propia. Datos SEPE.

A partir do ano 2008, cando comeza a medrar desaforadamente o desemprego, a taxa de cobertura medra, xa que estes desempregados/as teñen dereito á prestación. Porén, a medida que transcorre o tempo, ao non atoparen traballo para seguir cotizando, as prestacións vanse esgotando. E así, a partir do ano 2010 aínda que o desemprego continúe medrando, as persoas beneficiarias de prestación diminúen e, polo tanto, a taxa de cobertura. Deste xeito, a finais de 2014 apenas un 52,4% dos parados/as recibían algún tipo de prestación, lonxe do 66% do ano 2010.

No 2015, a pesar de se reducir o desemprego, mantense un número moi elevado de parados/as con máis de 2 anos sen emprego, o que leva a que a cobertura continúe descendendo, situándose por primeira vez por debaixo do 50%, concretamente no 49,1% de media, no ano 2015.

Perda de postos de traballo e precarización dos existentes é o resultado desta crise e sobre todo da súa xestión, xa que as reformas laborais implementadas neste período non fixeron máis que agravar as consecuencias da crise vía redución dos ingresos dos traballadores/as que non perderon o posto de traballo, volvendo ao primeiro plano o vello termo “pobre laboral”.

E aquí non están todos/as. Faltan os miles de mozos e mozas que ante esta situación optaron pola emigración; senón, os datos serían aínda máis alarmantes.

Emigración, paro, redución de salarios, redución do estado do benestar... é o triste legado que nos deixa Feijoo da súa estadía en San Caetano.